บจ.จ่ายปันผล 3.26 แสนล.
ตลท.เผยบจ.311 แห่ง ใน SET และ mai  ประกาศจ่ายเงินปันผลงวดผลประกอบการปี 2554  รวม 326,109 ล้านบาท เพิ่มขึ้น 7%
13 มี.ค. 2555

ตลท.เผยบจ.311 แห่ง ใน SET และ mai  ประกาศจ่ายเงินปันผลงวดผลประกอบการปี 2554  รวม 326,109 ล้านบาท เพิ่มขึ้น 7% 
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน  และผู้จัดการ ตลาดหลักทรัพย์  เอ็ม เอ ไอ (mai)  เปิดเผยว่า ข้อมูล  ณ  8 มี.ค. 2555   มีบริษัทจดทะเบียนประกาศจ่ายเงินปันผลจากผลประกอบการปี  2554   รวมทั้งสิ้น  311 บริษัท  โดยมีมูลค่ารวม  326,109  ล้านบาท  เพิ่มขึ้น 7.00% จากปีก่อน   คิดเป็นการเติบโตเฉลี่ยปีละ  16.71%  นับแต่ปี 2551  รวมทั้งยังเป็นมูลค่าการจ่ายเงินปันผลที่สูงที่สุดต่อเนื่องเป็นปีที่  3 นับแต่ปี 2552




มูลค่าการจ่ายเงินปันผลที่เพิ่มขึ้น สะท้อนถึงผลประกอบการของบริษัทจดทะเบียนที่เติบโตต่อเนื่อง  แม้ว่าในปีที่ผ่านมา ผู้ประกอบการต้องเผชิญกับปัญหาต้นทุนเพิ่ม และผลกระทบจากสถานการณ์น้ำท่วม 
นอกจากนี้ยังสะท้อนถึงกระแสเงินสดจากการดำเนินงานที่แข็งแกร่งของบริษัทจดทะเบียน    โดยหมวดธุรกิจที่มีมูลค่าการจ่ายเงินปันผลปี 2554  เพิ่มขึ้นจากปี 2553 ประกอบด้วย  หมวดเทคโนโลยีสารสนเทศและการสื่อสาร หมวดพลังงานและสาธารณูปโภค หมวดปิโตรเคมีและเคมีภัณฑ์ หมวดธนาคาร หมวดวัสดุก่อสร้าง หมวดอาหารและเครื่องดื่ม และหมวดบริการเฉพาะกิจ
จากข้อมูลการจ่ายเงินปันผลของบริษัทของบริษัทจดทะเบียนล่าสุด (ณ  8 มี.ค. 2555)   พบว่า บริษัทจดทะเบียน 311   แห่งที่ประกาศจ่ายเงินปันผล (ไม่รวมกองทุนรวมอสังหาริมทรัพย์) เป็นบริษัทใน SET 270 แห่ง มูลค่าเงินปันผลรวม 324,311 ล้านบาท และบริษัทใน mai 41 แห่ง มูลค่าเงินปันผลรวม 1,798 ล้านบาท  โดยรวมคิดเป็นอัตราเงินปันผลตอบแทน (Dividend Yield) 3.87%  และอัตราการจ่ายเงินปันผล (Payout Ratio) 53.42%   ทั้งนี้ นอกจากการจ่ายเงินปันผลแล้ว ยังมีบริษัทจดทะเบียนที่จ่ายหุ้นปันผล (Stock Dividend) โดยปัจจุบัน มีบริษัทจดทะเบียนที่ประกาศจ่ายหุ้นปันผลแล้ว    24 แห่ง มีมูลค่ารวม 35,735 ล้านบาท
สำหรับบริษัทจดทะเบียนที่อยู่ในดัชนี SET High Dividend 30 Index (SETHD) จ่ายเงินปันผลจากผลประกอบการปี 2554 รวม 137,350 ล้านบาท คิดเป็นอัตราเงินปันผลตอบแทน (Dividend Yield) 5.02% และอัตราการจ่ายเงินปันผล (Payout Ratio) 58.28%
บริษัทจดทะเบียนใน SET ที่จ่ายเงินปันผลสูงสุด 5 อันดับแรก ได้แก่ บมจ. โทเทิ่ล แอ็คเซ็ส คอมมูนิเคชั่น (DTAC) บมจ. ปตท.(PTT) บมจ. แอดวานซ์ อินโฟร์ เซอร์วิส (ADVANC) บมจ. ปตท. สำรวจและผลิตปิโตรเลียม (PTTEP) และ บมจ. ชิน คอร์ปอเรชั่น (INTUCH)  โดยเงินปันผลของทั้ง 5 บริษัทมีมูลค่ารวม 139,978 ล้านบาท หรือ 43.16% ของมูลค่าปันผลรวมทั้งหมดใน SET
ส่วนบริษัทใน mai ที่จ่ายเงินปันผลสูงสุด 5 อันดับแรก ได้แก่ บมจ. โกลด์ไฟน์ แมนูแฟคเจอเรอส์ (GFM) บมจ. ยูนิมิต เอนจิเนียริ่ง (UEC)  บมจ. ถิรไทย (TRT) บมจ. เกียรติธนาขนส่ง (KIAT) และ บมจ. ยูบิลลี่ เอ็นเตอร์ไพรส์  (JUBILE)  โดยเงินปันผลของทั้ง 5 บริษัทมีมูลค่ารวม 566 ล้านบาท หรือ 31.46% ของมูลค่าปันผลรวมทั้งหมดใน mai
สำหรับหมวดธุรกิจที่จ่ายเงินปันผลสูงสุด 5 อันดับแรก ได้แก่  หมวดเทคโนโลยีสารสนเทศและการสื่อสาร หมวดพลังงานและสาธารณูปโภค  หมวดธนาคาร หมวดวัสดุก่อสร้าง  และหมวดปิโตรเคมีและเคมีภัณฑ์